ZRUŠENÉ všeobecne záväzným nariadením č. 8/1997.

Všeobecne záväzné nariadenie
hlavného mesta Slovenskej republiky Bratislavy
č. 3/1992
z 9. decembra 1992,
ktorým sa vydáva POŽIARNY PORIADOK hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 29 písm. c) zákona Slovenskej národnej rady č. 126/1985 Zb. o požiarnej ochrane v znení neskorších predpisov sa uznieslo:

§ 1
Predmet úpravy
(1) Požiarny poriadok hlavného mesta Slovenskej republiky Bratislavy (ďalej len „požiarny poriadok“) upravuje postavenie a pôsobnosť orgánov hlavného mesta a orgánov mestských častí na úseku požiarnej ochrany tak, aby boli vytvorené optimálne podmienky pre účinnú ochranu života a zdravia občanov, majetku pred požiarmi a pre poskytovanie pomoci pri živelných pohromách a iných mimoriadnych udalostiach.
(2) Požiarny poriadok obsahuje najmä:
a)	úlohy orgánov hlavného mesta Slovenskej republiky Bratislavy (ďalej len „hlavné mesto“) a mestských častí pri zabezpečovaní požiarnej ochrany,
b)	povinnosti právnických a fyzických osôb na úseku požiarnej ochrany,
c)	postavenie a úlohy jednotiek požiarnej ochrany,
d)	zoznam ohlasovní požiarov a požiarnych staníc, spôsob vyhlásenia požiarneho poplachu a spôsob trvalého zabezpečenia ochrany pred požiarmi,
e)	prehľad zdrojov požiarnej vody.

§ 2
Úlohy orgánov hlavného mesta
(1) Hlavné mesto vytvára podmienky na predchádzanie požiarom a na ich rýchle a účinné hasenie a na poskytovanie pomoci pri živelných pohromách a iných mimoriadnych udalostiach, za tým účelom zabezpečuje materiálne a finančné potreby požiarnej ochrany.
(2) Mestské zastupiteľstvo hlavného mesta (ďalej len „mestské zastupiteľstvo“) zriaďuje na plnenie úloh hlavného mesta na úseku požiarnej ochrany Mestský požiarny zbor hlavného mesta Slovenskej republiky Bratislavy (ďalej len „mestský požiarny zbor“), určuje jeho organizáciu, objem mzdových prostriedkov a rozsah technických prostriedkov potrebných na jeho činnosť, ako aj jeho vzťah vzťah k orgánom mestských častí.
(3) Organizáciu, riadenie a početné stavy mestského požiarneho zboru upravuje mestské zastupiteľstvo v organizačnom poriadku mestského požiarneho zboru.
(4) Za požiarnu ochranu na území hlavného mesta zodpovedá primátor hlavného mesta (ďalej len „primátor“).

§ 3
Mestský požiarny zbor
(1) Mestský požiarny zbor plní úlohy hlavného mesta na úseku požiarnej ochrany.
(2) Na čele mestského požiarneho zboru je veliteľ, ktorého na návrh primátora vymenúva do funkcie na dobu neurčitú a odvoláva z nej mestské zastupiteľstvo, za svoju činnosť zodpovedá primátorovi.
(3) Mestský požiarny zbor sa skladá z požiarnikov vykonávajúcich túto službu ako svoje povolanie.
(4) Mestský požiarny zbor v rozsahu vymedzenom osobitným predpisom1) plní na území hlavného mesta úlohy jednotky požiarnej ochrany.
(5) Mestský požiarny zbor najmä:
a)	vykonáva hasebné práce pri zdolávaní požiarov na území hlavného mesta a poskytuje pomoc pri zdolávaní požiarov mimo územia hlavného mesta podľa osobitných predpisov a dohôd,2)
b)	vykonáva technické zásahy pri ohrození života a zdravia,
c)	poskytuje technickú pomoc a podieľa sa na záchranných prácach pri živelných pohromách a iných mimoriadnych udalostiach, najmä pri chemických, prevádzkových, ekologických a iných haváriách, výbuchoch a dopravných nehodách,
d)	vykonáva odbornú prípravu svojich požiarnikov a odbornú prípravu veliteľov závodných požiarnych útvarov, veliteľov a strojníkov dobrovoľných jednotiek požiarnej ochrany,
e)	vykonáva kontrolu dodržiavania zásad rádiovej prevádzky určenej frekvencie v hlavnom meste,
f)	podieľa sa na odbornej príprave dobrovoľných verejných požiarnych zborov, požiarnych hliadok a členov kontrolných skupín,
g)	poskytuje technickú pomoc dobrovoľným verejným požiarnym zborom pri skúškach vecných prostriedkov požiarnej ochrany,
h)	spracúva určenú dokumentáciu požiarnej ochrany hlavného mesta a mestských častí,3)
ch)	vykonáva a organizuje preventívne požiarne kontroly, za tým účelom vytvára kontrolné skupiny a ustanovuje preventivárov požiarnej ochrany,
i)	vykonáva preventívno - výchovnú činnosť na úseku požiarnej ochrany,
j)	organizuje cvičenia jednotiek požiarnej ochrany,
k)	podieľa sa na plnení úloh na úseku požiarnej služby civilnej obrany,
l)	vypracúva podklady a návrhy na zabezpečenie plnenia úloh a rozhodovania orgánov mestských častí na úseku požiarnej ochrany (§ 6 a 7),
m)	zriaďuje ohlasovne požiarov,
n)	plní ďalšie úlohy podľa pokynov primátora, ktorý ich môže vydávať aj na návrh starostov mestských častí (ďalej len „starosta“).
(6) Mestský požiarny zbor vypracúva pre orgány hlavného mesta a mestských častí odborné stanoviská a podklady z hľadiska požiarneho zabezpečenia a ochrany životného prostredia v súvislosti so stavebným konaním4) a s konaním podľa osobitných predpisov.5)
(7) Mestský požiarny zbor sa organizačne podieľa na sústreďovaní síl a prostriedkov jednotiek požiarnej ochrany v prípade vzniku závažných požiarov na území hlavného mesta.
(8) V rozsahu vymedzenom osobitnými predpismi plní mestský požiarny zbor úlohy pri ochrane pred povodňami.6)

§ 4
Súčinnosť
Mestský požiarny zbor pri plnení svojich úloh spolupracuje najmä so správami Zboru požiarnej ochrany, útvarmi Policajného zboru Slovenskej republiky, Mestskou políciou hlavného mesta a ďalšími subjektami pôsobiacimi na území hlavného mesta pri ochrane života a zdravia osôb a majetku.

§ 5
Preventívne požiarne kontroly
(1) Preventívne požiarne kontroly vykonávajú kontrolné skupiny vytvorené mestským požiarnym zborom z členov Dobrovoľnej požiarnej ochrany Slovenskej republiky (ďalej len „dobrovoľná požiarna ochrana“), prípadne aj iných osôb. Vedúceho kontrolnej skupiny vymenúva, po prerokovaní s dobrovoľnou požiarnou ochranou, veliteľ mestského požiarneho zboru.
(2) Preventívne požiarne kontroly sa vykonávajú v objektoch, v ktorých sa nevykonáva štátny požiarny dozor7) a v objektoch vo vlastníctve alebo užívaní fyzických osôb.
(3) Pri vykonávaní preventívnych požiarnych kontrol sa preveruje dodržiavanie predpisov o požiarnej ochrane, dokumentácia požiarnej ochrany, vykonávanie školenia a odbornej prípravy o požiarnej ochrane.
(4) Kontrolné skupiny upozorňujú fyzické a právnické osoby a zodpovedných pracovníkov na zistené nedostatky, požadujú ich bezodkladné odstránenie a na tieto účely poskytujú potrebné vysvetlenia a odborné rady. Pri nedostatkoch, ktoré nemôžu byť odstránené bezodkladne, určujú termíny na ich odstránenie a tieto oznamujú starostovi.
(5) Ak vzniknú pri vykonávaní preventívnych požiarnych kontrol pochybnosti o bezchybnom stave komínov, rozvodov elektrickej energie a plynu, navrhnú kontrolné skupiny mestskému požiarnemu zboru, aby požiadal o predloženie revíznych dokladov o ich stave.
(6) Mestský požiarny zbor vedie zoznam objektov, v ktorých sa vykonávajú preventívne požiarne kontroly ako aj zápisnice o vykonaných kontrolách.

§ 6
Úlohy orgánov mestských častí
(1) Mestská časť sa podieľa na zabezpečovaní ochrany pred požiarmi.
(2) Miestne zastupiteľstvo mestskej časti (ďalej len „miestne zastupiteľstvo“) zriaďuje dobrovoľný verejný požiarny zbor.

§ 7
Pôsobnosť starostu mestskej časti
Starosta v rámci svojej pôsobnosti na úseku požiarnej ochrany:
a)	rozhoduje o povinnosti organizácie zriadiť požiarne hliadky, najmä pri podujatiach, na ktorých sa zúčastňuje väčší počet osôb,8)
b)	nariaďuje fyzickým osobám poskytnúť osobnú pomoc jednotke požiarnej ochrany,9)
c)	ukladá fyzickým a právnickým osobám povinnosť poskytnúť dopravné prostriedky, zdroje vody, spojovacie zariadenia a iné veci potrebné na zdolanie požiaru (ďalej len „vecná pomoc“),10)
d)	rozhoduje o tom, či je vstup jednotky požiarnej ochrany na nehnuteľnosť na účely cvičenia nevyhnutný, ak vlastník alebo užívateľ so vstupom nesúhlasí,11)
e)	ukladá opatrenia na odstránenie nedostatkov, ktoré môžu viesť k vzniku požiaru alebo sťaženiu záchrany osôb a majetku,12)
f)	navrhuje obvodnej správe Zboru požiarnej ochrany vydať rozhodnutie o zastavení prevádzky, ktorá vyvoláva bezprostredné nebezpečenstvo vzniku požiaru,13)
g)	rozhoduje o vylúčení veci z používania.

§ 8
Dobrovoľný verejný požiarny zbor
(1) Dobrovoľný verejný požiarny zbor sa podieľa na plnení úloh mestskej časti na úseku požiarnej ochrany.
(2) Na čele dobrovoľného verejného požiarneho zboru je veliteľ, ktorého na návrh starostu vymenúva do funkcie na dobu neurčitú a odvoláva z nej miestne zastupiteľstvo, za svoju činnosť zodpovedá starostovi. Funkciu veliteľa môže vykonávať len osoba s požadovanou odbornou spôsobilosťou.
(3) Dobrovoľný verejný požiarny zbor sa skladá z osôb, ktoré vykonávajú činnosť v tejto jednotke dobrovoľne popri svojom zamestnaní.
(4) Dobrovoľný verejný požiarny zbor najmä:
a)	plní úlohy zásahovej jednotky pri požiaroch, živelných pohromách a iných mimoriadnych udalostiach,
b)	podieľa sa na vykonávaní preventívnych požiarnych kontrol,
c)	zodpovedá za akcieschopnosť a pohotovosť požiarnej techniky a vecných prostriedkov požiarnej ochrany,
d)	plní ďalšie úlohy v oblasti požiarnej ochrany podľa pokynov starostu.
(5) Úlohy uvedené v odseku 4 písm. a) plní dobrovoľný verejný požiarny zbor podľa pokynov veliteľa mestského požiarneho zboru.
(6) Počet členov dobrovoľného verejného požiarneho zboru a jeho materiálno - technické vybavenie určuje miestne zastupiteľstvo v organizačnom poriadku dobrovoľného verejného požiarneho zboru.

§ 9
Dobrovoľná požiarna ochrana
Dobrovoľná požiarna ochrana pomáha mestskému požiarnemu zboru pri plnení jeho úloh najmä tým že:
a)	podieľa sa na organizovaní a vykonávaní preventívnych požiarnych kontrol,
b)	spolupracuje pri zriaďovaní a zabezpečovaní činnosti dobrovoľných verejných požiarnych zborov, pri údržbe požiarnej techniky a iných vecných prostriedkov,
c)	podieľa sa na odbornej príprave veliteľov a členov dobrovoľných verejných požiarnych zborov a členov kontrolných skupín,
d)	podieľa sa na preventívno - výchovnej činnosti, najmä pri práci s mládežou,
e)	podieľa sa na plnení úloh na úseku civilnej obrany.

§ 10
Povinnosti právnických osôb
Pri predchádzaní požiarom je právnická osoba povinná:
a)	obstarávať a inštalovať v potrebnom množstve a druhoch požiarnu signalizáciu, hasiace zariadenia, požiarnu techniku a iné vecné prostriedky požiarnej ochrany so zreteľom na požiarne nebezpečenstvo a udržiavať ich v riadnom stave,
b)	vykonávať určené opatrenia pri činnostiach alebo v čase zvýšeného nebezpečenstva vzniku požiaru,
c)	umožniť kontrolným skupinám mestského požiarneho zboru vykonať preventívnu požiarnu kontrolu na overenie dodržiavania predpisov o požiarnej ochrane v jej objektoch a odstrániť zistené nedostatky v lehote určenej týmito orgánmi,
d)	oznámiť bezodkladne orgánu, ktorý u nej vykonáva preventívne požiarne kontroly, každý požiar, ktorý u nej vznikol,
e)	vykonávať pravidelnú kontrolu dodržiavania predpisov o požiarnej ochrane a plniť príkazy, zákazy a pokyny týkajúce sa požiarnej ochrany,
f)	označovať pracoviská so zvýšeným požiarnym nebezpečenstvom príslušnými príkazmi, zákazmi a pokynmi,
g)	vykonávať pravidelné školenie svojich pracovníkov o požiarnej ochrane a odbornú prípravu jednotky požiarnej ochrany a požiarnych hliadok,
h)	vyhotovovať predpísanú dokumentáciu požiarnej ochrany a udržiavať ju v súlade so skutočným stavom,
i)	poskytovať vecnú pomoc,
j)	neznemožniť prístup k núdzovým východom, únikovým cestám alebo k rozvodným zariadeniam elektrickej energie, plynu a vody,
k)	dodržiavať predpisy o skladovaní a manipulácii s horľavými látkami a vykonávať potrebné opatrenia pri činnostiach spojených so zvýšeným požiarnym nebezpečenstvom,
l)	vykonávať potrebné opatrenia pri podujatiach, na ktorých sa zúčastňuje väčší počet osôb,
m)	vykonať v určenej lehote opatrenia uložené na odstránenie zistených nedostatkov,
n)	nevypaľovať kroviská, burinu, suché lístie a strniská a nezakladať oheň v lesných porastoch a vysokej zeleni,
o)	plniť ostatné povinnosti vyplývajúce pre ňu z predpisov o požiarnej ochrane a z tohto požiarneho poriadku.

§ 11
Povinnosti fyzických osôb
(1) Pri predchádzaní požiarom je fyzická osoba povinná:
a)	počínať si tak, aby nedochádzalo k vzniku požiarov, najmä pri používaní tepelných, elektrických, plynových a iných spotrebičov, pri skladovaní a používaní horľavých alebo požiarne nebezpečných látok a pri manipulácii s otvoreným ohňom,
b)	umožniť pravidelné čistenie komínov v objektoch v jej vlastníctve alebo užívaní,
c)	plniť príkazy a dodržiavať zákazy týkajúce sa požiarnej ochrany na označených miestach,
d)	plniť príkazy a dodržiavať zákazy týkajúce sa požiarnej ochrany na označených miestach,
e)	utvárať v objektoch v jej vlastníctve alebo v užívaní podmienky pre rýchle zdolanie požiaru a pre záchranné práce,
f)	umožniť kontrolným skupinám vykonať preventívnu požiarnu kontrolu na overenie dodržiavania predpisov o požiarnej ochrane v objektoch v jej vlastníctve alebo v užívaní a odstrániť zistené nedostatky v lehote určenej týmito orgánmi,
g)	dodržiavať príkazy a zákazy o fajčení a o manipulácii s otvoreným ohňom na miestach so zvýšeným požiarnym nebezpečenstvom,
h)	nevykonávať práce, ktoré môžu viesť k vzniku požiaru, ak nemá na ich vykonávanie odbornú spôsobilosť.
(2) Ten, kto je povinný vykonávať dohľad nad osobami, ktoré nemôžu posúdiť následky svojho konania, je povinný dbať, aby tieto osoby svojim konaním nespôsobili požiar.

§ 12
Osobná a vecná pomoc
(1) Každý je povinný v súvislosti so zdolávaním požiaru:
a)	vykonať nevyhnutné opatrenia pre záchranu ohrozených osôb,
b)	uhasiť požiar, ak je to možné, alebo vykonať nevyhnutné opatrenia na zamedzenie jeho šírenia,
c)	ohlásiť bezodkladne na určenom mieste zistený požiar alebo zabezpečiť jeho ohlásenie,
d)	poskytnúť osobnú pomoc jednotke požiarnej ochrany na výzvu veliteľa zásahu, veliteľa jednotky požiarnej ochrany, primátora alebo starostu.
(2) Každý je povinný na výzvu veliteľa zásahu, veliteľa jednotky požiarnej ochrany, primátora alebo starostu poskytnúť dopravné prostriedky, zdroje vody, spojovacie zariadenia a iné veci potrebné na zdolanie požiaru (vecná pomoc).
(3) Ustanoveniami predchádzajúcich odsekov nie sú dotknuté osobitné predpisy o vyňatí z povinnosti poskytnúť osobnú a vecnú pomoc.14)
(4) Fyzická osoba nie je povinná poskytnúť osobnú a vecnú pomoc, ak by jej v tom bránila dôležitá okolnosť alebo ak by tým vystavila vážnemu ohrozeniu seba alebo osoby blízke.15)
(5) Fyzická osoba, ktorá sa zúčastňuje na zdolávaní požiaru má nárok na bezplatné poskytovanie ochranných nápojov a stravy.
(6) Právnická alebo fyzická osoba, ktorá poskytla osobnú alebo vecnú pomoc má právo na úhradu účelne vynaložených nákladov. Toto právo môže uplatniť do troch mesiacov od dňa zistenia nákladov, najneskôr do dvoch rokov od ich vzniku, u primátora alebo starostu, prípadne u veliteľa mestského požiarneho zboru, inak toto právo zanikne.
(7) Ustanoveniami predchádzajúceho odseku nie je dotknuté právo na náhradu škody.

§ 13
Vstup na nehnuteľnosti
(1) Vlastník alebo užívateľ nehnuteľnosti je povinný umožniť vstup na nehnuteľnosti na vykonanie opatrení nevyhnutných na zdolanie požiaru alebo na zamedzenie jeho šírenia, prípadne na vykonanie iných záchranných prác, najmä vypratať alebo strpieť vypratanie pozemku, odstrániť alebo strpieť odstránenie stavieb, ich častí alebo porastov. O potrebe a rozsahu týchto opatrení rozhoduje veliteľ zásahu.
(2) Ak je to nevyhnutné na účely cvičenia jednotky požiarnej ochrany, užívateľ nehnuteľnosti je povinný umožniť vstup na nehnuteľnosť; o tomto vstupe musí byť vopred upovedomený tým orgánom, ktorý cvičenie jednotky požiarnej ochrany organizuje. Pritom sa musí dbať, aby cvičením jednotky požiarnej ochrany bolo čo najmenej rušené užívanie nehnuteľnosti a aby nevznikli škody, ktorým možno zabrániť.
(3) Ak nesúhlasí užívateľ nehnuteľnosti so vstupom na nehnuteľnosť podľa odseku 2, rozhodne ten orgán hlavného mesta alebo mestskej časti, ktorý cvičenie jednotky požiarnej ochrany organizuje, o tom, či vstup na nehnuteľnosť je pre cvičenie tejto jednotky nevyhnutný. Vstupovať do objektov vo vlastníctve fyzických osôb pri cvičení jednotky požiarnej ochrany možno len so súhlasom ich vlastníka.

§ 14
Vylúčenie veci z používania
(1) O vylúčení veci z používania rozhoduje starosta na základe oznámenia kontrolnej skupiny vykonávajúcej preventívnu požiarnu kontrolu.
(2) Vec možno vylúčiť z používania, ak táto vyvoláva bezprostredné nebezpečenstvo vzniku požiaru a na odstránenie tohto nebezpečenstva nestačia iné opatrenia.
(3) Ak to vyžaduje naliehavosť situácie, možno rozhodnutie podľa odseku 1 oznámiť ústne a uviesť ho do zápisnice, písomné vyhotovenie tohto rozhodnutia je treba doručiť bezodkladne. Proti rozhodnutiu o vylúčení veci možno podať odvolanie do troch dní od dňa jeho doručenia, odvolanie nemá odkladný účinok.
(4) Používať vec, ktorá bola vylúčená z používania možno až po odstránení nedostatkov vyvolávajúcich bezprostredné nebezpečenstvo vzniku požiaru a len s písomným súhlasom starostu.

§ 15
Ostatné oprávnenia kontrolných skupín a osôb poverených plnením úloh na úseku požiarnej ochrany
(1) Členovia kontrolných skupín pri vykonávaní preventívnych požiarnych kontrol sú oprávnení vstupovať do objektov a zariadení, vykonávať potrebné zisťovania a úkony, nazerať do príslušnej dokumentácie, požadovať potrebné údaje a vysvetlenia a potrebnú súčinnosť. Svoje oprávnenie preukazujú písomným poverením.
(2) Veliteľ zásahu je pri plnení úloh na úseku požiarnej ochrany oprávnený:
a)	nariadiť prítomným osobám aby sa podriadili obmedzeniam nevyhnutným na úspešné vykonanie zásahu, alebo aby sa z miesta zásahu vzdialili,
b)	vyzvať fyzickú osobu, ktorá porušila predpisy o požiarnej ochrane, aby preukázala svoju totožnosť.
(3) Veliteľ zásahu svoje oprávnenie preukazuje páskou na rukáve s nápisom "VELITEĽ ZÁSAHU".

§ 16
Postavenie a úlohy jednotiek požiarnej ochrany
(1) Jednotkami požiarnej ochrany na území hlavného mesta sú:
a)	zásahové jednotky mestského požiarneho zboru,
b)	dobrovoľné verejné požiarne zbory,
c)	závodné požiarne útvary a dobrovoľné závodné požiarne zbory.
(2) Zásahové jednotky a dobrovoľné verejné požiarne zbory plnia úlohy na úseku požiarnej ochrany podľa tohto požiarneho poriadku.
(3) Závodné požiarne útvary a dobrovoľné závodné požiarne zbory plnia úlohy na úseku požiarnej ochrany v objektoch právnických osôb, ktorými boli zriadené, na základe osobitných dohôd s mestským požiarnym zborom sa podieľajú na plnení úloh jednotiek požiarnej ochrany hlavného mesta a mestských častí.
(4) Činnosť jednotiek požiarnej ochrany pri zásahu riadi veliteľ zásahu.

§ 17
Ohlasovne požiarov
(1) Ohlasovne požiarov hlavného mesta sú zriadené:
a)	na požiarnej stanici Radlinského ulica č. 6 je mestská ohlasovňa požiarov s nepretržitou službou na telefónne čísla 150,  52 92 21 71 a  52 92 21 72,
b)	úlohu ohlasovne požiarov plnia aj požiarne stanice:
1.	Hálkova ul. č. tel. 44 45 35 90
2.	Zadunajská ul. č. tel. 62 24 09 37
3.	Saratovská ul. č. tel. 64 36 40 24.
(2) Oznámiť vznik požiaru možno v pracovnej dobe i na Magistráte hlavného mesta Slovenskej republiky Bratislavy, na každom miestnom úrade mestskej časti alebo na ktorejkoľvek stanici dobrovoľného verejného požiarneho zboru.
(3) Mestská ohlasovňa požiarov plní najmä tieto úlohy:
a)	prijíma hlásenia o vzniku požiarov, živelných pohrôm a iných mimoriadnych udalostí,
b)	zabezpečuje prenos správ, informácií a požiadaviek súvisiacich s poskytovaním pomoci,
c)	vyhlasuje požiarny poplach a vysiela zásahové jednotky mestského požiarneho zboru na zdolávanie požiarov,
d)	zvoláva na pomoc ďalšie jednotky požiarnej ochrany,
e)	zabezpečuje plnenie ďalších súvisiacich úloh.
(4) Mestská ohlasovňa požiarov je riadiacim centrom rádiosietí pracujúcich na frekvenciách požiarnej ochrany.
(5) Pri ohlásení požiaru je nutné uviesť:
a)	o aký požiar ide,
b)	miesto a rozsah požiaru,
c)	ohrozenie osôb,
d)	prístupové cesty,
e)	meno, priezvisko, bydlisko a telefónne číslo volajúceho.
(6) Vedomé bezdôvodné privolanie jednotky požiarnej ochrany je priestupkom na úseku požiarnej ochrany, za ktorý možno uložiť pokarhanie alebo pokutu do výšky 3000 Kčs.16)

§ 18
Spôsob vyhlásenia požiarneho poplachu a trvalého zabezpečenia ochrany pred požiarmi
(1) Vyhlásenie požiarneho poplachu vykonáva mestská ohlasovňa požiarov, pričom výkon služby mestského požiarneho zboru je organizovaný tak, aby bola na území hlavného mesta zabezpečená jeho trvalá akcieschopnosť.
(2) Po vyhlásení požiarneho poplachu zásahové jednotky mestského požiarneho zboru v dobe dennej i nočnej vykonávajú výjazd do jednej minúty.
(3) Dobrovoľný verejný požiarny zbor zabezpečuje zvolanie a následný výjazd požiarnej jednotky v troch stupňoch poplachu:
a)	za bežných okolností do 30 minút,
b)	za zvýšenej pohotovosti do 10 minút,
c)	pri pohotovosti na požiarnej zbrojnici do 2 minút.
(4) Podrobnosti spôsobu vyhlásenia požiarneho poplachu a spôsob trvalého zabezpečenia požiarnej ochrany v hlavnom meste určuje primátor.

§ 19
Zdroje požiarnej vody
(1) Zdrojom požiarnej vody na území hlavného mesta je predovšetkým hydrantová sieť.
(2) Odbernými miestami požiarnej vody sú i voľné vodné zdroje (jazerá, rieky, umelé nádrže).
(3) Jednotky požiarnej ochrany sú oprávnené počas zásahu použiť v nevyhnutných prípadoch aj pitnú vodu.

Spoločné a záverečné ustanovenia
§ 20
Na ocenenie mimoriadnej odvahy a obetavosti pri záchrane života a majetku môže primátor alebo starosta udeliť vecný alebo peňažný dar.

§ 21
(1) Pri rozhodovaní o právach, právom chránených záujmoch a povinnostiach fyzických a právnických osôb na úseku požiarnej ochrany sa postupuje podľa všeobecných predpisov o správnom konaní,17) pokiaľ osobitný predpis neustanovuje inak.18)
(2) Odvolacím orgánom vo veciach, v ktorých podľa všeobecných predpisov o správnom konaní rozhodoval v prvom stupni primátor alebo starosta je Okresná správa Zboru požiarnej ochrany Bratislava.

§ 22
Sankcie
(1) Fyzická osoba, ktorá poruší toto všeobecne záväzné nariadenie, dopúšťa sa priestupku proti poriadku v správe hlavného mesta, za ktorý možno uložiť pokutu do 1000 Kčs a v blokovom konaní do 500 Kčs.19)
(2) Právnickej osobe, ktorá poruší toto všeobecne záväzné nariadenie môže primátor uložiť pokutu do 200 000 Kčs.20)
§ 23
Účinnosť
Toto všeobecne záväzné nariadenie nadobúda účinnosť 1. januára 1993.

Peter Kresánek v. r.
primátor